Úradný vestník L 335 , 10/12/1998 S. 0039 - 0040



Nariadenie Komisie (ES) č. 2648/98 z 9. decembra 1998, ktorým sa mení a dopĺňa nariadenie (ES) č. 1445/95 o pravidlách uplatňovania dovozných a vývozných povolení v sektore hovädzieho a teľacieho mäsa KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 805/68 z 27. júna 1968 o spoločnej organizácii trhu s hovädzím a teľacím mäsom [1], naposledy zmenené a doplnené nariadením (ES) č. 1633/98 [2] a najmä na jeho článok 9, keďže článok 2 ods. 2 nariadenia Komisie (ES) č. 1445/95 z 26. júna 1995 o pravidlách uplatňovania dovozných a vývozných povolení v sektore hovädzieho a teľacieho mäsa, zrušujúceho nariadenie (EHS) č. 2377/80 [3], naposledy zmeneného a doplneného nariadením (ES) 2365/98 [4], ustanovuje, že v políčku 7 žiadosti o povolenie a dovozného povolenia na živý hovädzí dobytok do 160 kilogramov musí byť uvedená krajina pôvodu; keďže nariadenia obsahujúce pravidlá uplatňovania rôznych dovozných kvót na teľatá špecifikujú podrobnosti, ktoré musia byť obsiahnuté v žiadosti o dovozné povolenie a v povolení; keďže článok 2 ods.2 nariadenia (ES) č. 1445/95 by sa mal vzťahovať len na teľatá dovážané mimo kvót; keďže podľa prílohy III ("Veterinárne osvedčenie") rozhodnutia Komisie 98/372/ES z 29. mája 1998 týkajúceho sa zdravotného stavu zvierat a veterinárnej certifikácie pri dovoze živých zvierat hovädzieho dobytka a ošípaných z určitých európskych krajín [5] a podľa prílohy "Veterinárne osvedčenie" k podobným rozhodnutiam týkajúcim sa živého hovädzieho dobytka dovážaného z niektorých tretích krajín na základe smernice Rady 72/462/EHS z 12. decembra 1972 o zdravotných problémoch a problémoch veterinárnych inšpekcií pri dovoze hovädzieho dobytka, oviec a kôz a ošípaných, čerstvého mäsa, alebo mäsových výrobkov z tretích krajín [6], naposledy zmenenej a doplnenej smernicou 97/79/ES [7], musí originál veterinárneho osvedčenia sprevádzať hovädzí dobytok až na hraničnú inšpekčnú stanicu; keďže na zabezpečenie lepšieho riadenia dovozu teliat mimo kvót by sa malo ustanoviť, že v prípade všetkých teliat s hmotnosťou do 300 kilogramov zahrnutých v dovoznom povolení musí byť v políčku 7 uvedená krajina pôvodu a v políčku 8 krajina pôvodu, ktorá musí zodpovedať vyvážajúcej krajine v dokumente "Veterinárne osvedčenie" špecifikovanom v prílohe uvedených rozhodnutí a tiež by sa malo overiť, že v čase uvedenia do voľného obehu krajina pôvodu uvedená v dovoznom povolení zodpovedá vyvážajúcej krajine uvedenej na origináli, alebo kópii veterinárneho osvedčenia a ak sa zistí akýkoľvek nesúlad medzi týmito dvomi krajinami, uvedenie do voľného obehu by sa malo zamietnuť; keďže opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso, PRIJALA TOTO NARIADENIE: Článok 1 Týmto sa článok 2 ods. 2 nariadenia (ES) č. 1445/95 nahrádza takto: "2. V prípade dovozu výrobkov, ktoré spadajú pod KN kódy 01029005 až 01029049, okrem dovozných kvót pre živé zvieratá hovädzieho dobytka upravovaných príslušnými nariadeniami obsahujúcimi pravidlá ich uplatňovania, sa v žiadosti o dovozné povolenie a v povolení uvádza: a) v políčku 7 krajina pôvodu; b) v políčku 8 krajina pôvodu, ktorá zodpovedá vyvážajúcej krajine v zmysle prílohy III ("Veterinárne osvedčenie") rozhodnutia Komisie 98/372/ES a v zmysle prílohy ("Veterinárne osvedčenie") k podobným rozhodnutiam týkajúcim sa živých zvierat hovädzieho dobytka dovážaných z niektorých tretích krajín na základe smernice 72/462/EHS. Povolenie sa zároveň považuje za povinnosť doviezť z uvedenej krajiny; c) v políčku 20 nasledovný záznam: "Krajina pôvodu uvedená v políčku 8 zodpovedá vyvážajúcej krajine uvedenej na origináli alebo kópii veterinárneho osvedčenia." Uvoľnenie uvedených zvierat do voľného obehu podlieha predloženiu originálu veterinárneho osvedčenia, alebo kópie, ktorej správnosť potvrdila hraničná inšpekčná stanica spoločenstva, za predpokladu, že krajina, ktorá osvedčenie vystavila, je totožná s krajinou uvedenou v políčku 8 dovozného povolenia." Článok 2 Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev. Uplatňuje sa na povolenia, o ktoré sa požiada od 14. decembra 1998. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 9. decembra 1998 Za Komisiu Franz Fischler člen Komisie [1] Ú. v. ES L 148, 28.6.1968, s. 24. [2] Ú. v. ES L 210, 28.7.1998, s. 17. [3] Ú. v. ES L 143, 27.6.1995, s. 35. [4] Ú. v. ES L 293, 31.10.1998, s. 49. [5] Ú. v. ES L 170, 16.6.1998, s. 34. [6] Ú. v. ES L 302, 31.12.1972, s. 28. [7] Ú. v. ES L 24, 30.1.1998, s. 31. --------------------------------------------------